**ΘΕΜΑ: ΠΡΟΓΡΑΜΜΑ ΕΘΕΛΟΥΣΙΑΣ ΑΠΟΧΩΡΗΣΗΣ ΠΡΟΣΩΠΙΚΟΥ ΠΟΥ ΥΠΗΡΕΤΕΙ ΣΤΟ ΔΙΚΤΥΟ ΚΑΤΑΣΤΗΜΑΤΩΝ KAI ΣΤΙΣ ΔΙΕΥΘΥΝΣΕΙΣ ΔΙΚΤΥΟΥ**

# Γενικά

Το Διοικητικό Συμβούλιο της Τράπεζας, κατά τη συνεδρίασή του στις 29 Οκτωβρίου 2024, ενέκρινε την παροχή κινήτρων με σκοπό την οικειοθελή αποχώρηση υπαλλήλων από την υπηρεσία της Τράπεζας, με επιλογή εκ μέρους των ενδιαφερόμενων είτε της άμεσης αποχώρησής τους έναντι καταβολής εφάπαξ αποζημίωσης, είτε της λήψης μακροχρόνιας άδειας μετ’ αποδοχών. Σε εκτέλεση της ως άνω απόφασης, εκδίδεται η παρούσα που περιέχει τους όρους του Προγράμματος, οι οποίοι έχουν ως εξής:

# Διάρκεια του Προγράμματος Εθελούσιας Αποχώρησης Προσωπικού

Οι αιτήσεις για την υπαγωγή στο Πρόγραμμα θα γίνονται δεκτές από τη Τρίτη 19/11/2024 μέχρι και την Παρασκευή 06/12/2024 και ώρα 15:00.

# Εργαζόμενοι που δικαιούνται να εκδηλώσουν ενδιαφέρον συμμετοχής

Το Πρόγραμμα απευθύνεται αποκλειστικά στο προσωπικό του Δικτύου Καταστημάτων (εξαιρουμένου του Ναυτιλιακού Καταστήματος) και των Διευθύνσεων Δικτύου (συμπεριλαμβανομένου του Προσωπικού που τελεί στη Διάθεση των Διευθύνσεων Δικτύου) της Τράπεζας, υπαγόμενο και μη στις διατάξεις του Κανονισμού Εργασίας, που παρέχει σ’ αυτή υπηρεσίες με σύμβαση εξαρτημένης εργασίας αορίστου χρόνου (πλήρους και μερικής απασχόλησης), καθώς και στους έμμισθους μη τακτικούς δικηγόρους που στηρίζουν νομικά τα Καταστήματα του Δικτύου, υπό τον όρο ότι κάθε συμμετέχων στο Πρόγραμμα έχει συμπληρώσει:

* το 45ο έτος της ηλικίας του και
* 7ετή υπηρεσία στην Τράπεζα

Όλες οι ηλικιακές κατηγορίες και τα έτη υπηρεσίας στην Τράπεζα πρέπει να είναι συμπληρωμένα με ημερομηνία αναφοράς την 31η Δεκεμβρίου 2024. Στα έτη υπηρεσίας συμπεριλαμβάνονται τα έτη υπηρεσίας σε απορροφηθείσες από την Τράπεζα εταιρείες και σε θυγατρικές εταιρείες του Ομίλου εσωτερικού βάσει σύμβασης εξαρτημένης εργασίας οποιασδήποτε μορφής, υπό τον όρο ότι οι εργαζόμενοι για τα έτη αυτά δεν έχουν λάβει ή δε διεκδικούν δικαστικά οποιαδήποτε αποζημίωση λόγω λύσης της σχέσης εργασίας από την Τράπεζα ή τις θυγατρικές Εταιρείες.

Από τη συμμετοχή στο Πρόγραμμα εξαιρούνται ρητά όσοι παρέχουν τις υπηρεσίες τους στην Τράπεζα με σύμβαση εργασίας ορισμένου χρόνου, καθώς και όσοι έχουν ήδη συμμετάσχει σε προηγούμενο πρόγραμμα εθελούσιας αποχώρησης ή έχουν ήδη συμφωνήσει εγγράφως με την Τράπεζα να αποχωρήσουν σε μεταγενέστερο χρόνο.

# Επιλογές Προγράμματος

Οι ενδιαφερόμενοι δύνανται να επιλέξουν μεταξύ των κάτωθι:

* Άμεση Αποχώρηση και λύση της σύμβασης εργασίας με καταβολή εφάπαξ αποζημίωσης (Επιλογή 1)
* Μακροχρόνια Άδεια με αποδοχές (Επιλογές 2 – 5)

## Άμεση Αποχώρηση

**Επιλογή 1: Άμεση αποχώρηση και λύση της σύμβασης εργασίας με καταβολή εφάπαξ αποζημίωσης**

Ως ημερομηνία τελευταίας εργάσιμης ημέρας και ημερομηνία λύσης της σύμβασης εργασίας/αποχώρησης από την Τράπεζα ορίζεται η 27/12/2024 και ο εργαζόμενος θα εισπράξει εφάπαξ αποζημίωση που θα προκύπτει από το άθροισμα των ακόλουθων:

**Ι. Βασική Αποζημίωση**

|  |  |
| --- | --- |
| Πίνακας 1 | |
| Ηλικία (έτη) | Αριθμός μηνιαίων μισθών |
| 45 - 49 | 20 |
| 50 - 54 | 35 |
| 55 και άνω | 45 |

**ΙΙ. Προσαύξηση προστατευόμενων τέκνων**

Δίνεται €10.000 προσαύξηση επιπλέον της βασικής αποζημίωσης για κάθε προστατευόμενο τέκνο του εκάστοτε συμμετέχοντα (ως τέτοιο νοείται αυτό το οποίο πληροί τις προϋποθέσεις, βάσει των οποίων η Τράπεζα χορηγεί το επίδομα τέκνων).

**ΙΙΙ. Προσαύξηση ετών υπηρεσίας**

Δίνεται προσαύξηση επιπλέον της βασικής αποζημίωσης στο υπαγόμενο στις διατάξεις του Κανονισμού Εργασίας Προσωπικό και στους Δικηγόρους με σχέση έμμισθης εντολής, στο οποίο δεν έχουν ανατεθεί οριστικά καθήκοντα ευθύνης ή αντίστοιχη ισοτιμία, καθώς και στο υπαγόμενο στον Κλάδο Υποστηρικτικού Προσωπικού Προσωπικό ως ακολούθως:

|  |  |
| --- | --- |
| Πίνακας 2 | |
| Έτη Υπηρεσίας | Ποσό προσαύξησης |
| 20 - 25 | €30.000 |
| 26 και άνω | €45.000 |

**IV. Προσαύξηση Ομάδας Ιδιωτών, κλιμακίου ευθύνης και ηλικίας**

Δίνεται προσαύξηση επιπλέον της βασικής αποζημίωσης στο Προσωπικό που εμπίπτει σε μία από τις παρακάτω κατηγορίες σύμφωνα με τον πίνακα που ακολουθεί (σε περίπτωση που κάποιος υπάλληλος εμπίπτει σε παραπάνω από μία κατηγορίες η προσαύξηση θα δοθεί άπαξ):

**A)** Για το Προσωπικό που με ημερομηνία αναφοράς την 30/09/2024 ανήκε, με βάση σχετική ημερήσια διαταγή πελατοκεντρικού μοντέλου του κάθε Καταστήματος, σε Ομάδα Ιδιωτών (**εξαιρείται** το προσωπικό των Καταστημάτων που υπάγονται στο νομό Αττικής και στο νομό Θεσσαλονίκης, καθώς και όλοι οι RM Ιδιωτών, ανεξαρτήτως γεωγραφικής περιοχής)

**Β)** Για το Προσωπικό που με ημερομηνία αναφοράς την 30/09/2024 κατέχει κλιμάκιο ευθύνης χωρίς να του έχουν ανατεθεί οριστικά εποπτικά καθήκοντα με σχετικές Πράξεις

δίνεται προσαύξηση επιπλέον της βασικής αποζημίωσης ως εξής:

|  |  |
| --- | --- |
| Πίνακας 3 | |
| Ηλικία (έτη) | Ποσό προσαύξησης |
| 45 - 49 | €25.000 |
| 50 - 54 | €60.000 |
| 55 και άνω | €70.000 |

**Γ)** Αποκλειστικά και μόνο για το Προσωπικό που δεν εμπίπτει ή εξαιρείται από τις προαναφερθείσες ως άνω κατηγορίες (Α) και (Β) της Προσαύξησης IV, δίνεται προσαύξηση €50.000 επιπλέον της βασικής αποζημίωσης, εφόσον ανήκει στην ηλικιακή ομάδα 55 ετών και άνω.

Το μικτό ποσό της αποζημίωσης (βασική αποζημίωση και προσαυξήσεις, ήτοι άθροισμα Ι έως IV), δε θα υπερβαίνει, ανάλογα με τις προσαυξήσεις που δικαιούται ο εργαζόμενος, τα ποσά που αποτυπώνονται στον κάτωθι πίνακα:

|  |  |
| --- | --- |
| Πίνακας 4 | |
| Δικαίωμα Προσαύξησης IV | Μέγιστο μικτό ποσό αποζημίωσης |
| ΟΧΙ | €150.000 |
| ΝΑΙ | €200.000 |

**V. Ειδική Προσαύξηση**

Ειδικά για το προσωπικό που δικαιούται την προσαύξηση IV δίνεται **επιπλέον του ως άνω μικτού ποσού αποζημίωσης** (και δεν συνυπολογίζεται για το ως άνω μέγιστο ποσό αποζημίωσης)**:**

**A)** ποσό αναγνώρισης υπηρεσίας ως εξής:

|  |  |
| --- | --- |
| Πίνακας 5 | |
| Έτη Υπηρεσίας | Ποσό |
| 10 - 19 | €10.000 |
| 20 - 25 | €15.000 |
| 26 και άνω | €20.000 |

**B)** για τους υπαλλήλους ηλικίας 55 ετών και άνω δίνεται επιπλέον ποσό για διευκόλυνση τυχόν επιθυμίας για προαιρετική συνέχιση ασφάλισης για λήψη κύριας σύνταξης γήρατος, το οποίο υπολογίζεται ως ποσοστό 20% επί του μικτού μηνιαίου μισθού πολλαπλασιαζόμενο επί 36 μήνες (3 έτη) και σε καμία περίπτωση δε θα υπερβαίνει τις €40.000.

Το τελικό μικτό ποσό της εφάπαξ αποζημίωσης, που προκύπτει από το άθροισμα του μικτού ποσού αποζημίωσης (βασική αποζημίωση και προσαυξήσεις, ήτοι άθροισμα Ι έως IV) και της προσαύξησης V δε θα είναι μικρότερο των €20.000 και σε καμία περίπτωση δε θα υπολείπεται του ισόποσου της νόμιμης αποζημίωσης που θα εδικαιούτο ο εργαζόμενος σε περίπτωση καταγγελίας της σύμβασής του από την Τράπεζα χωρίς προειδοποίηση.

Η εφάπαξ αποζημίωση που θα καταβληθεί περιλαμβάνει κάθε αποζημίωση που τυχόν οφείλεται στον υπάλληλο λόγω λύσης της σχέσης εργασίας του όπως προβλέπεται από το Νόμο, Συλλογική Σύμβαση Εργασίας ή όρο της ατομικής σύμβασης εργασίας του (συμπεριλαμβανομένων αποζημιώσεων που προβλέπονται από Εγκρίσεις ή Αποφάσεις της Διοίκησης).

Τέλος, οι συμμετέχοντες στην Επιλογή 1 δεσμεύονται για χρονικό διάστημα ενός (1) έτους από τη λύση της εργασιακής τους σχέσης με την Τράπεζα να μην παρέχουν, χωρίς την προηγούμενη συναίνεση της Τράπεζας, οι ίδιοι ή μέσω τρίτου φυσικού ή νομικού προσώπου, τις υπηρεσίες τους με οποιασδήποτε μορφής σχέση σε άλλο φυσικό ή νομικό πρόσωπο, του οποίου οι δραστηριότητες είναι ανταγωνιστικές με αυτές της Τράπεζας ή οποιασδήποτε εταιρείας του Ομίλου της. Σε περίπτωση μη τήρησης, εκ μέρους τους, της ανωτέρω υποχρέωσής τους, εκείνοι θα υποχρεούνται στην αποκατάσταση κάθε θετικής και αποθετικής ζημίας της Τράπεζας.

## Μακροχρόνια Άδεια με αποδοχές

**Επιλογή 2: Λήψη 2ετούς μακροχρόνιας άδειας με αποδοχές και λύση της σύμβασης εργασίας στη λήξη της άδειας**

Η Τράπεζα θα χορηγήσει στον εργαζόμενο από 28/12/2024 διετή άδεια με πλήρεις αποδοχές, κατά τη λήξη της οποίας η σύμβασή του θα λυθεί αυτοδικαίως την 27/12/2026.

Επιπρόσθετα, κατά την έναρξη της άδειας θα καταβληθεί μικτό ποσό που θα αντιστοιχεί στο 55% του ποσού που θα εδικαιούτο ο συμμετέχων βάσει της Επιλογής 1, με μέγιστο μικτό ποσό αποζημίωσης το αναφερόμενο στον πίνακα 4, ως οικειοθελής αποζημίωση λόγω λύσης της σύμβασης / σχέσης εργασίας / σύμβασης έμμισθης εντολής.

**Επιλογή 3: Λήψη 3ετούς μακροχρόνιας άδειας με αποδοχές και λύση της σύμβασης εργασίας στη λήξη της άδειας**

Η Τράπεζα θα χορηγήσει στον εργαζόμενο από 28/12/2024 τριετή άδεια με μηνιαία καταβολή του 75% των αποδοχών, κατά τη λήξη της οποίας η σύμβασή του θα λυθεί αυτοδικαίως την 27/12/2027.

Επιπρόσθετα, κατά την έναρξη της άδειας θα καταβληθεί μικτό ποσό που θα αντιστοιχεί στο 50% του ποσού που θα εδικαιούτο ο συμμετέχων βάσει της Επιλογής 1, με μέγιστο μικτό ποσό αποζημίωσης το αναφερόμενο στον πίνακα 4, ως οικειοθελής αποζημίωση λόγω λύσης της σύμβασης / σχέσης εργασίας / σύμβασης έμμισθης εντολής.

**Επιλογή 4: Λήψη 5ετούς μακροχρόνιας άδειας με αποδοχές και λύση της σύμβασης εργασίας στη λήξη της άδειας, αποκλειστικά για το προσωπικό που δικαιούται την προσαύξηση IV**

Η Τράπεζα θα χορηγήσει στον εργαζόμενο από 28/12/2024 πενταετή άδεια με μηνιαία καταβολή του 60% των αποδοχών, κατά τη λήξη της οποίας η σύμβασή του θα λυθεί αυτοδικαίως την 27/12/2029.

Επιπρόσθετα, κατά την έναρξη της άδειας θα καταβληθεί μικτό ποσό που θα αντιστοιχεί στο 40% του ποσού που θα εδικαιούτο ο συμμετέχων βάσει της Επιλογής 1, με μέγιστο μικτό ποσό αποζημίωσης το αναφερόμενο στον πίνακα 4, ως οικειοθελής αποζημίωση λόγω λύσης της σύμβασης / σχέσης εργασίας / σύμβασης έμμισθης εντολής.

**Επιλογή 5: Λήψη 7ετούς μακροχρόνιας άδειας με αποδοχές και λύση της σύμβασης εργασίας στη λήξη της άδειας αποκλειστικά για το προσωπικό που δικαιούται την προσαύξηση IV**

Η Τράπεζα θα χορηγήσει στον εργαζόμενο από 28/12/2024 επταετή άδεια με μηνιαία καταβολή του 50% των αποδοχών, κατά τη λήξη της οποίας η σύμβασή του θα λυθεί αυτοδικαίως την 27/12/2031.

Επιπρόσθετα, κατά την έναρξη της άδειας θα καταβληθεί μικτό ποσό που θα αντιστοιχεί στο 35% του ποσού που θα εδικαιούτο ο συμμετέχων βάσει της Επιλογής 1, με μέγιστο μικτό ποσό αποζημίωσης το αναφερόμενο στον πίνακα 4 , ως οικειοθελής αποζημίωση λόγω λύσης της σύμβασης / σχέσης εργασίας / σύμβασης έμμισθης εντολής.

**Επιπλέον για τις επιλογές 2, 3, 4 και 5 (μακροχρόνια άδεια 2 ετών, 3 ετών, 5 ετών και 7 ετών) ισχύουν τα κάτωθι:**

* Το συνολικό μικτό ποσό που προκύπτει από το άθροισμα των μισθών των επιλογών 2, 3, 4 και 5 (μακροχρόνια άδεια 2 ετών, 3 ετών, 5 ετών και 7 ετών) και της οικειοθελούς αποζημίωσης, δεν μπορεί να υπερβαίνει το μικτό ποσό των **€300.000**.
* Στις περιπτώσεις που το προαναφερόμενο άθροισμα υπερβαίνει το μικτό ποσό των €300.000, το ύψος της εφάπαξ καταβολής θα μειώνεται μέχρι το ύψος του συνόλου των παραπάνω παροχών να ανέρχεται σε €300.000.
* Εάν το σύνολο των μισθών υπερβαίνει από μόνο του το όριο των €300.000, θα εφαρμόζεται ενιαίο ποσοστό μείωσης επί του μηνιαίου μισθού για όλη τη διάρκεια της μακροχρόνιας άδειας, χωρίς δυνατότητα καταβολής οικειοθελούς αποζημίωσης.
* Ως μηνιαίος μισθός για τις αποδοχές που θα καταβάλλονται κατά τη διάρκεια της μακροχρόνιας άδειας ορίζονται οι τακτικές αποδοχές που αναλογούν στο μήνα Σεπτέμβριο 2024, εξαιρουμένων, τυχόν αποζημίωσης για υπερεργασία, υπερωριακή εργασία, νυκτερινή εργασία, εργασία τις Κυριακές και αργίες, τα επιδόματα με κωδικούς 838 (επίδομα ειδικών οικονομικών κινήτρων) και 820 (επίδομα στέγασης), καθώς και οποιαδήποτε άλλη έκτακτη αμοιβή ή/και παροχή, ακόμη και στην περίπτωση που αυτές καταβάλλονταν στον εργαζόμενο σταθερά και μόνιμα.

Οι μηνιαίες αποδοχές των εργαζομένων θα παραμένουν καθ’ όλη τη διάρκεια της άδειας σταθερές, ανεξαρτήτως μεταβολής της προσωπικής τους κατάστασης ή του ύψους των νόμιμων ή/και συμβατικών αποδοχών του Προσωπικού της Τράπεζας (συμπεριλαμβανομένων ενδεχόμενων νομοθετικών τροποποιήσεων, εφαρμογή νέου κανονιστικού πλαισίου ή/και τροποποίησης συλλογικής σύμβασης εργασίας).

* Οι παροχές που καταβάλλονται στον εργαζόμενο προς εξυπηρέτηση των λειτουργικών και λοιπών αναγκών της Τράπεζας (ενδεικτικά: κουπόνια σίτισης, έξοδα κίνησης, έξοδα γραφείου κλπ.) θα διακοπούν.
* Κατά τη διάρκεια της μακροχρόνιας άδειας θα καταβάλλονται οι αναλογούσες, βάσει των πράγματι καταβαλλόμενων αποδοχών, εισφορές σε Ασφαλιστικά Ταμεία και λοιπούς φορείς ή λογαριασμούς.
* Κατά τη διάρκεια της μακροχρόνιας άδειας ο εργαζόμενος απαλλάσσεται πλήρως από την υποχρέωση παροχής εργασίας προς την Τράπεζα και εκείνη με τη σειρά της απαλλάσσεται των υποχρεώσεών της που συνδέονται άρρηκτα με την παροχή εργασίας εκ μέρους του εργαζόμενου και ιδίως με την υποχρέωση χορήγησης πάσης φύσεως αδειών.
* Ο εργαζόμενος δικαιούται κατά τη διάρκεια της άδειας να απασχοληθεί σε άλλο εργοδότη ή να ασκήσει επιχειρηματική δραστηριότητα χωρίς προηγούμενη άδεια της Τράπεζας. Κατ’ εξαίρεση, δεν επιτρέπεται στον εργαζόμενο να παρέχει χωρίς την προηγούμενη συναίνεση της Τράπεζας, ο ίδιος ή μέσω τρίτου φυσικού ή νομικού προσώπου, τις υπηρεσίες του με οποιασδήποτε μορφής σχέση σε άλλο φυσικό ή νομικό πρόσωπο, του οποίου οι δραστηριότητες είναι ανταγωνιστικές με αυτές της Τράπεζας ή οποιασδήποτε εταιρείας του Ομίλου της. Σε περίπτωση μη τήρησης εκ μέρους του εργαζομένου της ανωτέρω υποχρέωσής του, εκείνος, θα υποχρεούται στην αποκατάσταση κάθε θετικής και αποθετικής ζημίας της Τράπεζας.
* Οι υπάλληλοι που ανήκουν στο υπαγόμενο στις διατάξεις του Κανονισμού Εργασίας Προσωπικό θα τεθούν με την έναρξη της άδειας εκτός αυτού, με εξαίρεση τις υποχρεώσεις που απορρέουν από τα άρθρα 23 (οφειλόμενη εχεμύθεια) και 25 παρ. 1 (ανάμειξη σε δοσοληψίες με πελάτες) του Κανονισμού Εργασίας, οι οποίες εξακολουθούν να τους δεσμεύουν.
* Ο εργαζόμενος μπορεί να αιτηθεί την πρόωρη διακοπή της μακροχρόνιας άδειας με αποδοχές πριν από τη συμφωνηθείσα ημερομηνία λήξης. Εάν η Τράπεζα εγκρίνει το αίτημα, η διακοπή θα γίνει με την καταβολή των υπολειπόμενων μισθών, υπό μορφή αποζημίωσης, έως την προγραμματισμένη λήξη της άδειας. Στην περίπτωση αυτή, το συνολικό ποσό που θα καταβληθεί – δηλαδή το άθροισμα (1) των μηνιαίων μισθών που έχουν ήδη δοθεί, (2) της εφάπαξ καταβολής των υπολειπόμενων μισθών και (3) της οικειοθελούς αποζημίωσης – δεν μπορεί να υπερβαίνει το τελικό μικτό ποσό που θα καταβαλλόταν στην περίπτωση της Άμεσης Αποχώρησης (Επιλογή 1).
* Σε κάθε καταβολή αποζημίωσης λόγω συμμετοχής στα ανωτέρω προγράμματα, θα συμψηφίζονται τυχόν ληξιπρόθεσμες οφειλές του εργαζόμενου έναντι της Τράπεζας. Αναφορικά με τις οφειλές από ατομικά δάνεια αρμοδιότητας Διεύθυνσης Στρατηγικής και Επιχειρησιακής Αποτελεσματικότητας της Τράπεζας & του Ομίλου θα ισχύουν τα προβλεπόμενα στις οικείες δανειακές συμβάσεις.

# Άλλες παροχές

## Ιατροφαρμακευτική περίθαλψη

Η Τράπεζα θα καλύψει την ιατροφαρμακευτική περίθαλψη (νοσοκομειακή και εξωνοσοκομειακή) των συμμετεχόντων καθώς και των έμμεσα ασφαλισμένων/προστατευόμενων από εκείνους μελών της οικογένειάς τους, ανάλογα με την επιλογή τους, ως ακολούθως:

Άμεση αποχώρηση (Επιλογή 1)

i. Για όσους είναι ασφαλισμένοι στο ΤΥΠΕΤ, θα δοθεί η δυνατότητα επιλογής μεταξύ:

* συνέχισης της ασφάλισής τους και καταβολής από την Τράπεζα των αναλογουσών εισφορών στο ΤΥΠΕΤ, για τους ίδιους και για τα, κατά το χρόνο αποχώρησης, έμμεσα ασφαλισμένα μέλη της οικογένειάς τους και για όσο χρόνο αυτά πληρούν τις σχετικές προϋποθέσεις, μέχρι τη συνταξιοδότηση και σε κάθε περίπτωση κατ’ ανώτατο όριο μέχρι πέντε (5) έτη ή
* παροχής ασφαλιστικής κάλυψης μέσω ασφαλιστικής εταιρείας επιλογής της Τράπεζας, για τους ίδιους και για τα, κατά το χρόνο αποχώρησης, προστατευόμενα μέλη της οικογένειάς τους (σύζυγο και τέκνα) κατ’ ανώτατο όριο μέχρι δεκαπέντε (15) έτη και μέχρι την ηλικία των 70 ετών.

ii. Για όσους δεν είναι ασφαλισμένοι στο ΤΥΠΕΤ, παροχή ασφαλιστικής κάλυψης μέσω ασφαλιστικής εταιρείας επιλογής της Τράπεζας, για τους ίδιους και για τα, κατά το χρόνο αποχώρησης, προστατευόμενα μέλη της οικογένειάς τους (σύζυγο και τέκνα) κατ’ ανώτατο όριο μέχρι δεκαπέντε (15) έτη και μέχρι την ηλικία των 70 ετών.

Λήψη 2ετούς μακροχρόνιας άδειας (Επιλογή 2)

Επιλογή μεταξύ:

* συνέχισης της ασφάλισής τους και καταβολής από την Τράπεζα των αναλογουσών εισφορών στο ΤΥΠΕΤ, για τους ίδιους και για τα, κατά το χρόνο αποχώρησης, έμμεσα ασφαλισμένα μέλη της οικογένειάς τους και για όσο χρόνο αυτά πληρούν τις σχετικές προϋποθέσεις, μέχρι τη συνταξιοδότηση και σε κάθε περίπτωση κατ’ ανώτατο όριο μέχρι τρία (3) έτη μετά τη λύση της σύμβασης εργασίας ή
* παροχής ασφαλιστικής κάλυψης κατ’ ανώτατο όριο μέχρι δεκατρία (13) έτη μετά τη λύση της σύμβασης εργασίας και μέχρι την ηλικία των 70 ετών, μέσω ασφαλιστικής εταιρείας επιλογής της Τράπεζας, για τους ίδιους και για τα, κατά το χρόνο αποχώρησης, προστατευόμενα μέλη της οικογένειάς τους (σύζυγο και τέκνα).

Λήψη 3ετούς μακροχρόνιας άδειας (Επιλογή 3)

Επιλογή μεταξύ:

* συνέχισης της ασφάλισής τους και καταβολής από την Τράπεζα των αναλογουσών εισφορών στο ΤΥΠΕΤ, για τους ίδιους και για τα, κατά το χρόνο αποχώρησης, έμμεσα ασφαλισμένα μέλη της οικογένειάς τους και για όσο χρόνο αυτά πληρούν τις σχετικές προϋποθέσεις, μέχρι τη συνταξιοδότηση και σε κάθε περίπτωση κατ’ ανώτατο όριο μέχρι δύο (2) έτη μετά τη λύση της σύμβασης εργασίας ή
* παροχής ασφαλιστικής κάλυψης κατ’ ανώτατο όριο μέχρι δώδεκα (12) έτη μετά τη λύση της σύμβασης εργασίας και μέχρι την ηλικία των 70 ετών, μέσω ασφαλιστικής εταιρείας επιλογής της Τράπεζας, για τους ίδιους και για τα, κατά το χρόνο αποχώρησης, προστατευόμενα μέλη της οικογένειάς τους (σύζυγο και τέκνα).

Λήψη 5ετούς μακροχρόνιας άδειας (Επιλογή 4)

Παροχή ασφαλιστικής κάλυψης κατ’ ανώτατο όριο μέχρι δέκα (10) έτη μετά τη λύση της σύμβασης εργασίας και μέχρι την ηλικία των 70 ετών, μέσω ασφαλιστικής εταιρείας επιλογής της Τράπεζας, για τους ίδιους και για τα, κατά το χρόνο αποχώρησης, προστατευόμενα μέλη της οικογένειάς τους (σύζυγο και τέκνα).

Λήψη 7ετούς μακροχρόνιας άδειας (επιλογή 5)

Παροχή ασφαλιστικής κάλυψης κατ’ ανώτατο όριο μέχρι οκτώ (8) έτη μετά τη λύση της σύμβασης εργασίας και μέχρι την ηλικία των 70 ετών, μέσω ασφαλιστικής εταιρείας επιλογής της Τράπεζας, για τους ίδιους και για τα, κατά το χρόνο αποχώρησης, προστατευόμενα μέλη της οικογένειάς τους (σύζυγο και τέκνα).

Πληροφορίες σχετικά με τους όρους της παρεχόμενης ασφαλιστικής κάλυψης βρίσκονται συνημμένες στην παρούσα.

Σημειώνεται ότι όσοι εκ των συμμετεχόντων επιλέξουν να συνεχίσουν την ασφάλισή τους στο ΤΥΠΕΤ, υποχρεούνται να ενημερώνουν εγγράφως το Ταμείο, εντός δυο (2) μηνών, για κάθε μεταβολή της οικογενειακής τους κατάστασης που έχει ως συνέπεια τη διακοπή της ασφάλισης των κατά τον χρόνο αποχώρησης έμμεσων μελών καθώς και να ενημερώσουν γραπτώς την Εθνική Τράπεζα και το Ταμείο σε περίπτωση συνταξιοδότησης σε χρόνο προγενέστερο της 27/12/2029.

## Στεγαστικά, καταναλωτικά δάνεια και πιστωτικές κάρτες

Για όσους εκ των συμμετεχόντων έχουν λάβει και δεν έχουν ήδη εξοφλήσει στεγαστικό και καταναλωτικό δάνειο με όρους που ισχύουν για τους υπαλλήλους της ΕΤΕ και δεν συνταξιοδοτούνται, οι όροι παραμένουν αμετάβλητοι από τη συμφωνημένη λύση της σύμβασης εργασίας ή την έναρξη της μακροχρόνιας άδειας (κατά περίπτωση) μέχρι τη λύση της δανειακής σύμβασης, με την προϋπόθεση ότι αυτό είναι και θα παραμείνει και στο μέλλον ενήμερο. Ειδικά για τις περιπτώσεις στεγαστικών και καταναλωτικών δανείων (εξαιρουμένων των ατομικών δανείων αρμοδιότητας της Διεύθυνσης Στρατηγικής & Επιχειρησιακής Αποτελεσματικότητας Ανθρώπινου Δυναμικού της Τράπεζας & του Ομίλου) στα οποία η λύση εργασιακής σχέσης επιφέρει αυτοδικαίως και τη λύση της δανειακής σύμβασης, η τελευταία δεv λύεται αλλά παρατείνεται μέχρι την προκαθορισμένη λύση της δανειακής σύμβασης με τους ίδιους όρους και προϋποθέσεις.

Οι όροι των πιστωτικών καρτών που έχουν ήδη χορηγηθεί θα παραμείνουν αμετάβλητοι μετά από τη συμφωνημένη λύση της σύμβασης εργασίας ή την έναρξη της μακροχρόνιας άδειας (κατά περίπτωση) υπό την προϋπόθεση ότι αυτές είναι και θα παραμείνουν και στο μέλλον ενήμερες.

Τυχόν μεταβολή των όρων των παραπάνω προϊόντων δυνάμει Συλλογικών Συμβάσεων Εργασίας ή συλλογικών συμφωνιών οι οποίες θα ισχύουν για το σύνολο του εν ενεργεία Προσωπικού, θα επιφέρει αντίστοιχη μεταβολή και στους όρους των προϊόντων των συμμετεχόντων.

## Υπηρεσίες Επαγγελματικής Μετάβασης και Στήριξης

Οι εργαζόμενοι που θα συμμετάσχουν στο Πρόγραμμα, θα έχουν τη δυνατότητα, εφόσον το επιθυμούν, να λάβουν ως επιπλέον παροχή Υπηρεσίες Επαγγελματικής Μετάβασης και Στήριξης από εξειδικευμένη εταιρεία.

Ο συμμετέχων στο Πρόγραμμα θα έχει τη δυνατότητα να λάβει, ανάλογα με τις ανάγκες του, συμβουλευτικές υπηρεσίες αναφορικά με:

* τις επαγγελματικές του ικανότητες/δεξιότητες και τον τρόπο παρουσίασης και επικοινωνίας του επαγγελματικού του προφίλ,
* την αγορά εργασίας και την αξιοποίηση των μέσων επαγγελματικής και κοινωνικής δικτύωσης,
* την προετοιμασία επιχειρηματικής πρωτοβουλίας του ιδίου ή της οικογένειάς του,
* την κατάρτιση ενός πλάνου για την εφεξής διαχείριση των οικονομικών του.

Απαραίτητη προϋπόθεση για τη λήψη των υπηρεσιών είναι η εκδήλωση ενδιαφέροντος του συμμετέχοντα με την αποχώρησή του από την Τράπεζα, αποστέλλοντας e-mail για τις Υπηρεσίες Επαγγελματικής Μετάβασης και Στήριξης στην ηλεκτρονική διεύθυνση ethelousia@nbg.gr με το ονοματεπώνυμό του, το προσωπικό του e-mail και το κινητό του τηλέφωνο.

# Λοιποί όροι

Η Τράπεζα διατηρεί το δικαίωμα να μην κάνει δεκτή την αίτηση του υπαλλήλου για αποχώρηση υπό τους άνω αναφερόμενους όρους ή βάσει συγκεκριμένων από τις προσφερόμενες επιλογές, ιδίως σε περίπτωση που:

* συντρέχουν σοβαροί υπηρεσιακοί λόγοι, στους οποίους περιλαμβάνεται, μεταξύ άλλων, και η παραβίαση εκ μέρους του υπαλλήλου των συμβατικών του υποχρεώσεων, η οποία δικαιολογεί την καταγγελία της σύμβασής του για λόγο που αφορά στο πρόσωπό του,
* βρίσκεται σε δικαστική διένεξη με την Τράπεζα, από το αποτέλεσμα της οποίας μπορεί να επηρεαστεί το ύψος των καταβληθησόμενων οικονομικών παροχών,
* δύνανται να προκύψουν νομοθετικής ή κανονιστικής φύσεως ζητήματα ως προς το ύψος των παροχών.

Οι συμμετέχοντες στο Πρόγραμμα δεν δύνανται να επαναπροσληφθούν στον Όμιλο της ΕΤΕ.

Τυχόν υφιστάμενες προς την Τράπεζα ληξιπρόθεσμες οφειλές των συμμετεχόντων, των οποίων η ρύθμιση δεν έχει ολοκληρωθεί προ της ημερομηνίας καταβολής των παροχών του Προγράμματος και ιδίως της εφάπαξ/οικειοθελούς αποζημίωσης, θα συμψηφίζονται με αυτές.

# Τρόπος υπολογισμού μισθών αποζημίωσης

Ως μηνιαίος μισθός για τον υπολογισμό της εφάπαξ αποζημίωσης ορίζονται οι τακτικές αποδοχές που αναλογούν στο μήνα Σεπτέμβριο 2024.

Για τους υπαλλήλους ή Δικηγόρους οι οποίοι βρίσκονται στη Διάθεση Διευθύνσεων Δικτύου σε άδεια άνευ αποδοχών, ως μηνιαίος μισθός για τον υπολογισμό της εφάπαξ αποζημίωσης και των αποδοχών που θα καταβάλλονται κατά τη διάρκεια της μακροχρόνιας άδειας ορίζονται οι τακτικές αποδοχές του μήνα πριν την έναρξη της άδειας άνευ αποδοχών.

Τυχόν αποζημίωση για υπερεργασία, υπερωριακή εργασία, νυκτερινή εργασία, εργασία τις Κυριακές και αργίες, τα επιδόματα με κωδικούς 838 (επίδομα ειδικών οικονομικών κινήτρων) και 820 (επίδομα στέγασης), καθώς και οποιαδήποτε άλλη έκτακτη αμοιβή ή/και παροχή δεν υπολογίζονται στην εφάπαξ αποζημίωση, ακόμη και στην περίπτωση που αυτές καταβάλλονταν στον εργαζόμενο σταθερά και μόνιμα.

Επίσης, για όσους εκ των υπαλλήλων απασχολούνται σε θυγατρικές Εταιρείες του Ομίλου στην Ελλάδα ή σε άλλους φορείς, δεν θα συνυπολογιστούν στα ποσά των αποζημιώσεων τυχόν επιμίσθια που εκείνοι λαμβάνουν λόγω της ως άνω απασχόλησής τους.

Για όσους εκ των υπαλλήλων απασχολούνται σε θυγατρικές Εταιρείες του Ομίλου στο εξωτερικό, τα ποσά των αποζημιώσεων θα υπολογιστούν επί του μισθού που λαμβάνουν μόνο από την Τράπεζα στην Ελλάδα, χωρίς συνυπολογισμό τυχόν επιμισθίων λόγω παροχής υπηρεσιών τους στο εξωτερικό.

# Χρόνος καταβολής ποσού αποζημίωσης / μισθού μακροχρόνιας άδειας με αποδοχές

## Για την Άμεση Αποχώρηση

Το σύνολο του ποσού θα πιστωθεί στους τρεχούμενους λογαριασμούς μισθοδοσίας των συμμετεχόντων το αργότερο 1 μήνα μετά τη λήξη της σύμβασής τους.

## Για την Μακροχρόνια Άδεια

Οι καταβολές του μισθού ή του ποσοστού αυτού θα γίνονται σε μηνιαία βάση στον τηρούμενο ήδη στην Τράπεζα λογαριασμό μισθοδοσίας του εργαζόμενου, κατά τον ίδιο τρόπο όπως και για τους εν ενεργεία εργαζόμενους, και θα συνεχίζεται η καταβολή των αναλογουσών εργοδοτικών εισφορών.

Εφόσον προκύπτει οικειοθελής αποζημίωση, το ποσό θα κατατίθεται στους λογαριασμούς των δικαιούχων το αργότερο **έναν μήνα μετά την έναρξη** της μακροχρόνιας άδειας.

# Φορολόγηση

Κάθε παροχή που καταβάλλεται στο πλαίσιο της επιλογής της άμεσης αποχώρησης είναι μικτή και υπόκειται σε όλες τις νόμιμες φορολογικές κρατήσεις που θα ισχύουν κατά την ημερομηνία καταβολής-πίστωσης στο λογαριασμό του δικαιούχου.

Ομοίως, κάθε παροχή που θα καταβάλλεται στους υπαλλήλους που θα επιλέξουν τη μακροχρόνια άδεια είναι μικτή και θα υπόκειται στο σύνολο των νόμιμων, κατά τα χρονικά διαστήματα καταβολής, κρατήσεων.

Επισημαίνεται, τέλος, για όσους από τους συμμετέχοντες επιλέξουν τη συνέχιση της ασφάλισής τους στο ΤΥΠΕΤ μετά τη λύση της σύμβασης εργασίας ή έμμισθης εντολής τους, ότι η καταβολή από την Τράπεζα προς το ΤΥΠΕΤ των αναλογουσών εισφορών αποτελεί παροχή σε είδος, για την οποία ο συμμετέχων θα φορολογείται βάσει των ισχυουσών κατά τα χρονικά διαστήματα καταβολής των εισφορών διατάξεων.

# Εθελοντική συμμετοχή

Η συμμετοχή οποιουδήποτε εργαζομένου στο παρόν Πρόγραμμα Εθελούσιας Αποχώρησης Προσωπικού είναι εθελοντική. Κάθε εργαζόμενος είναι ελεύθερος να επιλέξει την εκδήλωση ενδιαφέροντος, την επιλογή αποχώρησης και την υποβολή αιτήσεως.

# Συμφωνία Λύσης Σύμβασης Εργασίας

Η υποβολή αίτησης εκ μέρους του εργαζόμενου για συμμετοχή σε μία εκ των προτεινόμενων επιλογών αποτελεί πρόταση εκ μέρους του για συμφωνημένη λύση της σύμβασης εργασίας με την Τράπεζα είτε στις 27/12/2024 είτε στη λήξη της μακροχρόνιας άδειας με αποδοχές (ήτοι 27/12/2026, 27/12/2027, 27/12/2029 ή 27/12/2031 κατά περίπτωση) και, εφόσον δεν θα έχει γνωστοποιηθεί σε αυτόν τυχόν άρνηση από την Τράπεζα, αποτελεί αποδοχή της.

# Αποδοχή των όρων και προϋποθέσεων

Η υποβολή της αίτησης συμμετοχής δεν μπορεί να ανακληθεί και συνεπάγεται την ανεπιφύλακτη αποδοχή εκ μέρους του εργαζόμενου όλων των όρων και προϋποθέσεων του Προγράμματος. Αιτήσεις με όρους, αιρέσεις και επιφυλάξεις δεν θα γίνονται αποδεκτές.

Ενδεχόμενη μη αποδοχή αίτησης εκ μέρους της Τράπεζας, θα γνωστοποιηθεί μέχρι τις 18/12/2024 σε κάθε υπάλληλο ατομικά από τη Διεύθυνση Λειτουργιών & Στήριξης Ανθρώπινου Δυναμικού της Τράπεζας & του Ομίλου.

# Διαδικασία παροχής πληροφόρησης και υποβολής αιτήσεων

Για τη διευκόλυνση των ενδιαφερομένων και την ταχύτερη και αρτιότερη εξυπηρέτησή τους, η μηχανογραφική [Εφαρμογή Εξυπηρέτησης Εθελούσιας Αποχώρησης Προσωπικού](https://apps.powerapps.com/play/e/default-2ea23c3d-03fe-4d7b-b181-ece5512d85c6/a/c78da851-6a3f-49a2-8874-ceff462f7700?tenantId=2ea23c3d-03fe-4d7b-b181-ece5512d85c6&sourcetime=1729840428232&hidenavbar=true) είναι διαθέσιμη:

* στο Intranet site της Τράπεζας, [NBG Intranet](https://groupnbg.sharepoint.com/) → Εφαρμογές → Εφαρμογή Εξυπηρέτησης Εθελούσιας Αποχώρησης Προσωπικού, καθώς και
* στο Intranet site του Ανθρώπινου Δυναμικού Τράπεζας & Ομίλου ([HR Intranet](https://groupnbg.sharepoint.com/sites/HumanResources?xsdata=MDV8MDJ8bWFuZXNpLm1hcnNhQG5iZy5ncnxmYjJiM2FmYmY4ODU0OTQxNmI4MjA4ZGNmZGI0MWJjOHwyZWEyM2MzZDAzZmU0ZDdiYjE4MWVjZTU1MTJkODVjNnwwfDB8NjM4NjY0MTk3MTk3NjI3MzY1fFVua25vd258VFdGcGJHWnNiM2Q4ZXlKRmJYQjBlVTFoY0draU9uUnlkV1VzSWxZaU9pSXdMakF1TURBd01DSXNJbEFpT2lKWGFXNHpNaUlzSWtGT0lqb2lUV0ZwYkNJc0lsZFVJam95ZlE9PXwwfHx8&sdata=VGdiS3JEYXh4YzdPT081RVU0b1hOTHZIZC9qZWhBS0FleGROdzhhb09CQT0%3d)).

Δυνατότητα χρήσης της εφαρμογής έχουν όλοι οι εργαζόμενοι της Τράπεζας που διαθέτουν πρόσβαση στο δίκτυο ηλεκτρονικών υπολογιστών της Τράπεζας, χωρίς να απαιτείται η χορήγηση προφίλ ή η εισαγωγή κωδικών.

Για την καλύτερη εξυπηρέτησή τους, οι ενδιαφερόμενοι μπορούν να απευθύνονται στο Ask HR της Διεύθυνσης Λειτουργιών και Στήριξης Ανθρώπινου Δυναμικού της Τράπεζας και του Ομίλου (ωράριο λειτουργίας κατά τις εργάσιμες ημέρες από ώρα 08:30 μέχρι ώρα 15:00) στις παρακάτω τηλεφωνικές γραμμές:

* 210-3341882 (διεπ.: 11882)
* 210-3341883 (διεπ.: 11883)
* 210-3341884 (διεπ.:11884)
* 210-3342200 (διεπ.: 12200)

## Ενέργειες για ενδιαφερόμενους που διαθέτουν πρόσβαση στο δίκτυο ηλεκτρονικών υπολογιστών της Τράπεζας

### Ενέργειες μέσω της Εφαρμογής Εξυπηρέτησης Εθελούσιας Αποχώρησης Προσωπικού

Οι εργαζόμενοι:

* Πραγματοποιούν την είσοδο στην ως άνω Εφαρμογή, μέσω της οποίας λαμβάνουν πληροφόρηση σχετικά με τα ατομικά και υπηρεσιακά τους στοιχεία καθώς και με τα μισθολογικά τους στοιχεία, βάσει των οποίων διαμορφώνεται το συνολικό ποσό της εφάπαξ αποζημίωσης που δικαιούνται να λάβουν.
* Στην περίπτωση που υπάρξει διαφωνία ως προς τα απεικονιζόμενα ατομικά και υπηρεσιακά τους στοιχεία, επικοινωνούν με το Ask HR (ως άνω).
* Στην περίπτωση που υπάρξει διαφωνία για τα μισθολογικά τους στοιχεία καθώς και για θέματα λειτουργίας της Εφαρμογής, επικοινωνούν με τα αρμόδια Στελέχη της Διεύθυνσης Στρατηγικής & Επιχειρησιακής Αποτελεσματικότητας Ανθρώπινου Δυναμικού της Τράπεζας & του Ομίλου, κ.κ. Ιακ. Λάμπρου (τηλ.: 210-3341363, διεπ.: 11363) και Γ.Π. Γραδούλα (τηλ. 210-3342532, διεπ.: 12532), προκειμένου να λάβουν τις δέουσες διευκρινίσεις και να γίνουν τυχόν απαιτούμενες διευθετήσεις.
* Προβαίνουν στη Δήλωση Πρόθεσης Συμμετοχής, βάσει της Επιλογής στην οποία επιθυμούν να συμμετάσχουν. Η εν λόγω ενέργεια δεν είναι δεσμευτική και δεν αποτελεί υποβολή Αίτησης Συμμετοχής (το βήμα αυτό περιγράφεται στην αμέσως παρακάτω παράγραφο), κρίνεται όμως σκόπιμο και χρήσιμο να πραγματοποιηθεί, καθώς τα στοιχεία των εν λόγω δηλώσεων πρόκειται να αξιοποιηθούν από τους αρμόδιους χώρους του Ανθρώπινου Δυναμικού, με σκοπό την άρτια διεξαγωγή του Προγράμματος.
* Προβαίνουν στην υποβολή της Αίτησης Συμμετοχής, βάσει της Επιλογής στην οποία επιθυμούν να συμμετάσχουν. Η Αίτηση Συμμετοχής λαμβάνει αυτόματα Αριθμό Πρωτοκόλλου και Ημερομηνία Υποβολής, στοιχεία από τα οποία και μόνο θα αποδεικνύεται η έγκαιρη υποβολή της Αίτησης.
* Στη συνέχεια λαμβάνουν στην υπηρεσιακή ηλεκτρονική τους διεύθυνση μήνυμα ηλεκτρονικής αλληλογραφίας (e-mail) με την πρωτοκολλημένη Αίτηση Συμμετοχής τους σύμφωνα με την επιλογή τους (Επιλογή 1,2,3,4 ή 5) και τα λοιπά έντυπα (Έντυπο Ασφάλισης για ΤΥΠΕΤ, Έντυπα για Ιατροφαρμακευτική Περίθαλψη μέσω Ασφαλιστικής Εταιρείας, Έντυπο Συγκατάθεσης GDPR για Στεγαστικά Δάνεια για την Εθνική Ασφαλιστική και Έντυπο Ε5 Αναγγελίας Οικειοθελούς Αποχώρησης Μισθωτού).

Τονίζεται ότι στις 06/12/2024 και ώρα 15:00 η Εφαρμογή θα κλείσει, οπότε η υποβολή Αιτήσεων Συμμετοχής δεν θα είναι εφικτή.

Σημειώνεται ότι ταυτόχρονα με τη μηχανογραφική υποβολή της Δήλωσης Πρόθεσης / Αίτησης Συμμετοχής από μέρους των ενδιαφερομένων ενημερώνονται περί αυτού οι αρμόδιοι Επικεφαλής των Μονάδων Διοίκησης / Διευθύνσεων Δικτύου με ηλεκτρονικό μήνυμα που τους αποστέλλεται αυτόματα μέσω της Εφαρμογής.

### Συμπλήρωση, Υπογραφή και Αποστολή της Αίτησης Συμμετοχής και λοιπών εντύπων στη Διεύθυνση Λειτουργιών και Στήριξης Ανθρώπινου Δυναμικού της Τράπεζας & του Ομίλου

* Οι ενδιαφερόμενοι που έχουν υποβάλλει ηλεκτρονικά την Αίτηση Συμμετοχής τους στο Πρόγραμμα, αφού λάβουν το ως άνω μήνυμα ηλεκτρονικής αλληλογραφίας (e-mail), ελέγχουν την ορθότητα των στοιχείων τους που αναφέρονται στην Αίτηση, την εκτυπώνουν και την υπογράφουν με υποχρεωτική συμπλήρωση των στοιχείων επικοινωνίας τους.
* Oι συμμετέχοντες, προκειμένου να τύχουν της ασφαλιστικής κάλυψης για ιατροφαρμακευτική (νοσοκομειακή και εξωνοσοκομειακή) περίθαλψη, εκτυπώνουν τα κατάλληλα έντυπα ασφάλισης σύμφωνα με την επιλογή τους (ΤΥΠΕΤ ή ασφαλιστική εταιρεία), τα οποία συμπληρώνουν με τα απαιτούμενα στοιχεία και τα υπογράφουν. Σημειώνεται ότι στην περίπτωση επιλογής ασφαλιστικής εταιρείας απαιτούνται τρία (3) έγγραφα προς συμπλήρωση.
* Οι συμμετέχοντες εκτυπώνουν το Έντυπο Ε5 της Δ.ΥΠ.Α. «Έντυπο Αναγγελίας Οικειοθελούς Αποχώρησης Μισθωτού», υπογράφουν και συμπληρώνουν το ονοματεπώνυμό τους ολογράφως μόνο στην τρίτη σελίδα (στην δεξιά στήλη που φέρει τίτλο «Ο/Η ΜΙΣΘΩΤΟΣ», στο μεγάλο τετράγωνο πλαίσιο που αναγράφει «(υπογραφή)»). Σημειώνεται ότι δεν συμπληρώνουν την ημερομηνία άνωθεν του πλαισίου της υπογραφής.
* Οι συμμετέχοντες που έχουν στεγαστικά δάνεια αρμοδιότητας της τ. Διεύθυνσης Ανθρώπινου Δυναμικού της Τράπεζας & του Ομίλου υπογράφουν το Έντυπο Συγκατάθεσης GDPR για Στεγαστικά Δάνεια για την Εθνική Ασφαλιστική.

Όλα τα παραπάνω έντυπα πρέπει να αποσταλούν/υποβληθούν αυθημερόν στη Διεύθυνση Λειτουργιών και Στήριξης Ανθρώπινου Δυναμικού της Τράπεζας & του Ομίλου/ Υποδιεύθυνση Εργασιακών Θεμάτων και Διοικητικής Στήριξης μέσω συστημένης αλληλογραφίας.

### Διαδικασία συμμετοχής ενδιαφερόμενων που δεν διαθέτουν πρόσβαση στο δίκτυο ηλεκτρονικών υπολογιστών της Τράπεζας (που τελούν στη Διάθεση Διευθύνσεων Δικτύου, ανήκουν στο Υποστηρικτικό Προσωπικό κ.τ.λ.)

Οι εργαζόμενοι προβαίνουν στις παρακάτω ενέργειες:

* Λαμβάνουν γνώση της παρούσας Ανακοίνωσης, με ευθύνη των αρμοδίων Επικεφαλής.
* Επικοινωνούν με το Ask HR της Διεύθυνσης Λειτουργιών και Στήριξης Ανθρώπινου Δυναμικού της Τράπεζας & του Ομίλου στα ως άνω τηλέφωνα προκειμένου να ενημερωθούν για το ποσό αποζημίωσης, σύμφωνα με τα ατομικά, υπηρεσιακά και μισθολογικά τους στοιχεία, βάσει των οποίων διαμορφώνεται το συνολικό ποσό της αποζημίωσης που τους αντιστοιχεί.
* Ενημερώνουν τη Διεύθυνση Λειτουργιών και Στήριξης Ανθρώπινου Δυναμικού της Τράπεζας και του Ομίλου για την επιθυμία συμμετοχής τους, λαμβάνοντας σχετικές οδηγίες από το Ask HR για τον τρόπο υποβολής της αίτησης.
* Στη συνέχεια λαμβάνουν την πρωτοκολλημένη αίτηση συμμετοχής τους βάσει της επιλογής τους (Επιλογή 1,2,3,4 ή 5), την οποία υπογράφουν, αφού ελέγξουν την ορθότητα των στοιχείων τους, με υποχρεωτική συμπλήρωση των στοιχείων επικοινωνίας τους, καθώς και τα λοιπά έντυπα (Έντυπο Ασφάλισης για ΤΥΠΕΤ, Έντυπα για Ιατροφαρμακευτική Περίθαλψη μέσω Ασφαλιστικής Εταιρείας, Έντυπο Συγκατάθεσης GDPR για Στεγαστικά Δάνεια για την Εθνική Ασφαλιστική και Έντυπο Ε5 Αναγγελίας Οικειοθελούς Αποχώρησης Μισθωτού).
* Οι συμμετέχοντες, προκειμένου να τύχουν της ασφαλιστικής κάλυψης για ιατροφαρμακευτική (νοσοκομειακή και εξωνοσοκομειακή) περίθαλψη, συμπληρώνουν με τα απαιτούμενα στοιχεία τα κατάλληλα έντυπα ασφάλισης σύμφωνα με την επιλογή τους (ΤΥΠΕΤ ή ασφαλιστική εταιρεία), και τα υπογράφουν. Σημειώνεται ότι στην περίπτωση επιλογής ασφαλιστικής εταιρείας απαιτούνται τρία (3) έγγραφα προς συμπλήρωση.
* Υπογράφουν το Έντυπο Ε5 της Δ.ΥΠ.Α. «Έντυπο Αναγγελίας Οικειοθελούς Αποχώρησης Μισθωτού» και συμπληρώνουν το ονοματεπώνυμό τους ολογράφως μόνο στην τρίτη σελίδα (στην δεξιά στήλη που φέρει τίτλο «Ο/Η ΜΙΣΘΩΤΟΣ», στο μεγάλο τετράγωνο πλαίσιο που αναγράφει «(υπογραφή)»). Σημειώνεται ότι δεν συμπληρώνουν την ημερομηνία άνωθεν του πλαισίου της υπογραφής.
* Οι συμμετέχοντες που έχουν στεγαστικά δάνεια αρμοδιότητας της τ. Διεύθυνσης Ανθρώπινου Δυναμικού της Τράπεζας & του Ομίλου υπογράφουν το Έντυπο Συγκατάθεσης GDPR για Στεγαστικά Δάνεια για την Εθνική Ασφαλιστική.
* Οι συμμετέχοντες στο πρόγραμμα που δεν έχουν πρόσβαση στο δίκτυο ηλεκτρονικών υπολογιστών της Τράπεζας υποχρεούνται να υποβάλλουν, άμεσα και όχι μετά τις 06/12/2024 όλα τα παραπάνω έντυπα τα οποία δύνανται:
  + να αποστέλλονται ηλεκτρονικά στην ηλεκτρονική διεύθυνση [ethelousia@nbg.gr](mailto:ethelousia@nbg.gr), ψηφιακά υπογεγραμμένα μέσω gov.gr (επιλογή: «ΨΗΦΙΑΚΗ ΒΕΒΑΙΩΣΗ ΕΓΓΡΑΦΟΥ»), είτε
  + να αποστέλλονται πρωτότυπα, φέροντας επί του σώματος αυτών βεβαίωση γνησίου της υπογραφής από Κ.Ε.Π., στη Διεύθυνση Λειτουργιών και Στήριξης Ανθρώπινου Δυναμικού της Τράπεζας & του Ομίλου/Υποδιεύθυνση Εργασιακών Θεμάτων και Διοικητικής Στήριξης, μέσω συστημένης αλληλογραφίας, η οποία θα αποδεικνύει την έγκαιρη υποβολή συμμετοχής.

# Αποκλειστικότητα

Το Πρόγραμμα δεν δημιουργεί υποχρέωση για επανάληψή του στο μέλλον, ούτε για παράτασή του πέραν από την παραπάνω αναφερθείσα καταληκτική ημερομηνία.

Σε περίπτωση που κάποιος από τους συμμετέχοντες δεν πληροί τις προαναφερθείσες προϋποθέσεις, είτε/και δεν αιτηθεί εμπρόθεσμα να συμμετάσχει στο Πρόγραμμα, είτε/και δεν αποδεχθεί ανεπιφύλακτα όλους τους ως άνω όρους και προϋποθέσεις του Προγράμματος, είτε/και η αίτησή του δεν γίνει αποδεκτή από την Τράπεζα, τότε δεν υπάρχει υποχρέωση για καταβολή ενός ή περισσοτέρων από τα ως άνω αναφερθέντα ποσά και παροχές.

Ρητά τέλος αναφέρεται ότι όλες οι θεσπιζόμενες με την παρούσα ρυθμίσεις ισχύουν εξαιρετικά και μόνο «άπαξ» εντός των οριζόμενων από τις παραπάνω διατάξεις ορίων.